CELEX: 62018CN0746
Language: sk
Date: 2018-11-29 00:00:00
Title: Vec C-746/18: Návrh na začatie prejudiciálneho konania, ktorý podal Riigikohus (Estónsko) 29. novembra 2018 – H. K./Prokuratuur

11.2.2019   
            
            
               SK
            
            
               Úradný vestník Európskej únie
            
            
               C 54/10
            
         
      Návrh na začatie prejudiciálneho konania, ktorý podal Riigikohus (Estónsko) 29. novembra 2018 – H. K./Prokuratuur
      (Vec C-746/18)
      (2019/C 54/13)
      Jazyk konania: estónčina
      
         Vnútroštátny súd, ktorý podal návrh na začatie prejudiciálneho konania
      
      Riigikohus
      
         Účastníci konania pred vnútroštátnym súdom
      
      
         Navrhovateľ v konaní o kasačnom opravnom prostriedku: H. K.
      
         Ďalší účastník konania: Staatsanwaltschaft
      
         Prejudiciálne otázky
      
      
                  1.
               
               
                  Má sa článok 15 ods. 1 smernice Európskeho parlamentu a Rady 2002/58/ES (1) z 12. júla 2002 v spojení s článkami 7, 8, 11 a článkom 52 ods. 1 Charty základných práv Európskej únie vykladať v tom zmysle, že prístup štátnych orgánov v trestnom konaní k údajom, ktoré umožňujú zistiť východiskové a cieľové miesto, dátum, čas a trvanie, ako aj druh komunikačnej služby, použité koncové zariadenie a polohu použitia mobilného zariadenia vo vzťahu k telefonickej komunikácii z pevnej siete alebo mobilu obvineného, predstavuje zásah do základných práv upravených v uvedených článkoch Charty, ktorý je tak závažný, že tento prístup musí byť obmedzený v oblasti prevencie, vyšetrovania, odhaľovania a stíhania trestných činov na boj proti závažným trestným činom, bez ohľadu na obdobie, počas ktorého majú štátne orgány prístup k uchovávaným údajom?
               
            
                  2.
               
               
                  Má sa článok 15 ods. 1 smernice 2002/58/ES vychádzajúc zo zásady proporcionality vyjadrenej v rozsudku Súdneho dvora z 2. októbra 2018 vo veci C-207/16, body 55 až 57, vykladať v tom zmysle, že, pokiaľ nejde o veľké množstvo údajov uvedených v prvej otázke, ku ktorým majú štátne orgány prístup (čo sa týka druhu údajov, ako aj časového rozsahu), zásah do základných práv, ktorý je s tým spojený, môže byť odôvodnený cieľom prevencie, vyšetrovania, odhaľovania a stíhania trestných činov vo všeobecnosti a že trestné činy, proti ktorým má zásah bojovať, musia byť o to závažnejšie, čím väčšie je množstvo údajov, ku ktorým majú štátne orgány prístup?
               
            
                  3.
               
               
                  Znamená požiadavka uvedená v bode 2 výroku rozsudku Súdneho dvora z 21. decembra 2016 v spojených veciach C-203/15 a C-698/15, aby prístup príslušných vnútroštátnych orgánov k údajom podliehal predbežnému preskúmaniu zo strany súdu alebo nezávislého správneho orgánu, že článok 15 ods. 1 smernice 2002/58/ES sa má vykladať v tom zmysle, že prokuratúru, ktorá vedie vyšetrovacie konanie, pričom v zmysle zákona koná nezávisle a je viazaná iba zákonom, a ktorá vo vyšetrovacom konaní objasňuje tak usvedčujúce, ako aj oslobodzujúce okolnosti, ale neskôr v súdnom konaní plní funkciu verejného žalobcu, možno považovať za nezávislý správny orgán?
               
            
         (1)  Smernica Európskeho parlamentu a Rady 2002/58/ES z 12. júla 2002, týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) | (Ú. v. ES L 201, 2002, s. 37; Mim. vyd. 13/029, s. 514).